Miriam Dalli insistiet li filwaqt li l-Kummissjoni Ewropea tgħid li tista’ tikkoordina r-rilokazzjoni, ir-realtà hija li ftit huma l-immigranti li fil-fatt qed jiġu rilokati fi Stati Membri differenti tal-Unjoni Ewropea Waqt laqgħa li kellha mal-Kummissarju Ewropew dwar l-Immigrazzjoni, Ylva Johansson, il-Kap tad-Delegazzjoni Laburista fil-Parlament Ewropew, Miriam Dalli insistiet dwar soluzzjonijiet konkreti li jistgħu jindirizzaw l-immigrazzjoni fil-Mediterran. Dalli kienet ċara u saħqet li Malta m'għandhiex titħalla waħedha, speċjalment f’dawn il-mumenti ta’ kriżi “Minħabba l-imxija tal-COVID-19, kull pajjiż qed jieħu miżuri biex jipproteġi l-fruntieri tiegħu. Il-pajjiżi tan-Nofsinhar tal-Ewropa ma jistgħux jimmaniġġjaw il-kriżi waħedhom, aħseb u ara pajjiż b’popolazzjoni densa  bi spazju limitat bħal Malta,” iddikjarat Miriam Dalli. Kienet Dalli stess li talbet laqgħa mal-Kummissarju Johansson Miriam Dalli insistiet li filwaqt li l-Kummissjoni Ewropea tgħid li tista’ tikkoordina r-rilokazzjoni, ir-realtà hija li ftit huma l-immigranti li fil-fatt qed jiġu rilokati fi Stati Membri differenti tal-Unjoni Ewropea. “Malta ilha tispjega li r-riżorsi u l-ispazju ta’ pajjiżna huma dak li huma. Malta dejjem kienet responsabbli, iżda din ir-responsabilt à ma tistax tinġarr minn Malta jew xi ftit pajjiżi,” insistiet Dalli. Waqt il-laqgħa, Miriam Dalli talbet għall-intervent tal-Kummissjoni Ewropea biex persuni li mhumiex intitolati għall-protezzjoni jintbgħatu lura. Il-Kummissarju Ewropew qalet li l-UE se tagħmel użu sħiħ mill-għodod politiċi disponibbli biex pajjiżi terzi jgħinu ħalli r-ritorn iseħħ malajr u b'mod effiċjenti. Miriam Dalli talbet ukoll lill-Kummissjoni Ewropea biex tieħu rwol proattiv fil-ġlieda kontra l-kuntrabandisti fil-Libja. Il-Kummissarju Ylva Johansson qalet li f’dan ir-rigward, il-Kummissjoni Ewropea se tkompli taħdem fuq pjan ta’ azzjoni tal-UE dwar il-ġlieda kontra l-kuntrabandu tal-bnedmin. Aqra aktar: Il-Kunsill tal-Affarijiet Barranin tal-UE jilqa' l-proposta ta' Malta għal għajnuna umanitarja fil-Libja